Oficiālais Vēstnesis L 323 , 28/11/2002 Lpp. 0041 - 0045



Komisijas Regula (EK) Nr. 2097/2002 (2002. gada 27. novembris), ar kuru groza Regulu (EK) Nr. 94/2002, ar ko paredz sīki izstrādātus noteikumus par to, kā piemērot Padomes Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 19. decembra Regulu (EK) Nr. 2826/2000 par informācijas un veicināšanas pasākumiem attiecībā uz lauksaimniecības produktiem iekšējā tirgū [1] un jo īpaši tās 12. pantu, tā kā: (1) Komisijas Regulas (EK) Nr. 94/2002 [2], kurā jaunākie grozījumi izdarīti ar Regulu (EK) Nr. 1186/2002 [3], 5. panta 1. punktā paredzēts, ka Regulas (EK) Nr. 2826/2000 6. pantā minētajās programmās iekļauto izpildes pasākumu īstenošanas nolūkā Kopienas nozares vai starpnozaru organizācijām katru gadu līdz 15. jūnijam šīs programmas jāiesniedz attiecīgajai dalībvalstij. (2) Lai izlietotu pieejamos finanšu līdzekļus, ko paredzēja ar atbalsta pasākumiem informācijas un veicināšanas darbībām, kad tās pirmoreiz piemēroja 2002. gada augustā, minētajām organizācijām jādod iespēja iesniegt jaunas programmas. (3) Tādēļ ir lietderīgi paredzēt, ka jaunas informācijas un veicināšanas programmas iespējams iesniegt divreiz gadā. (4) Ņemot vērā, no vienas puses, pieredzi, kas gūta, izskatot programmas, kuras iesniegtas saistībā ar informēšanu par Kopienas sistēmām attiecībā uz ACVN, AĢIN un GTĪ un bioloģisko lauksaimniecību, un, no otras puses, Kopienas politikas attīstību šajās jomās, ir jāpielāgo minētajām nozarēm izstrādātās pamatnostādnes. (5) Tādēļ jāgroza Regula (EK) Nr. 94/2002. (6) Šajā regulā paredzētie pasākumi ir saskaņā ar atzinumu, ko apvienotajā sanāksmē sniegušas pārvaldības komitejas lauksaimniecības produktu reklāmas jautājumos, IR PIEŅĒMUSI ŠO REGULU. 1. pants Regulu (EK) Nr. 94/2002 groza šādi. 1. Regulas 5. panta 1. punkta pirmo teikumu aizstāj ar šo: "Regulas (EK) Nr. 2826/2000 6. pantā minētajās programmās ietverto izpildes pasākumu īstenošanas nolūkā attiecīgo jomu pārstāvošās Kopienas nozares vai starpnozaru organizācijas, atsaucoties uz attiecīgo dalībvalstu uzaicinājumu iesniegt priekšlikumus, iesniedz šīs programmas katru gadu līdz 31. janvārim un 31. jūlijam." 2. Regulas 7. pantu groza šādi: a) panta 1. punkta pirmo teikumu aizstāj ar šādu: "Katru gadu līdz 15. martam un 30. septembrim dalībvalstis nosūta Komisijai pagaidu sarakstu, kurā uzskaitītas programmas un piedāvātās īstenotājas struktūras, kā arī visu izraudzīto programmu eksemplārus." b) panta 3. punkta pirmo daļu aizstāj ar šādu: "Pēc tam, kad ir pārbaudītas Regulas (EK) Nr. 2826/2000 6. panta 3. punkta trešajā daļā minētajā galīgajā sarakstā iekļautās programmas, Komisija līdz 31. maijam un 15. decembrim pieņem lēmumu par to, kuru programmu finansēšanā tā piedalīsies atbilstīgi paredzamajam budžetam, kā minēts šīs regulas III pielikumā." 3. Regulas III pielikumu groza saskaņā ar šīs regulas pielikumu. 2. pants Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 27. novembrī Komisijas vārdā — Komisijas loceklis Franz Fischler [1] OV L 328, 21.12.2000., 2. lpp. [2] OV L 17, 19.1.2002., 20. lpp. [3] OV L 173, 3.7.2002., 4. lpp. -------------------------------------------------- PIELIKUMS Regulas (EK) Nr. 94/2002 III pielikumā izdara šādus grozījumus. 1. Nodaļu "Informācija par Kopienas sistēmu attiecībā uz aizsargātiem cilmes vietu nosaukumiem (ACVN), aizsargātām ģeogrāfiskās izcelsmes norādēm (AĢIN) un garantētām tradicionālām īpatnībām (GTĪ), kā arī to attiecīgajiem logotipiem" aizstāj ar šo: "1. STĀVOKĻA APRAKSTS Kopienas 1996. – 1998. gada informācijas kampaņa bija pirmais pasākums, ko veica, lai informētu par to abu Kopienas sistēmu esamību, nozīmi un izdevīgumu, kuras paredzētas, lai aizsargātu lauksaimniecības pārtikas produktus ar specifiskām īpašībām un lai palielinātu to tirgus vērtību. Ņemot vērā neilgo kampaņas laiku, minēto nosaukumu atpazīstamība, kas šobrīd attiecas uz vairāk nekā 600 Kopienas produktiem, būtu jāuzlabo, turpinot informēt par minēto sistēmu nozīmi un izdevīgumu. Informācijai jāattiecas arī uz šim nolūkam radītajiem Kopienas logotipiem, jo īpaši 1998. gadā izstrādātiem ACVN un AĢIN logotipiem. 2. MĒRĶI - sniegt visaptverošu informāciju par šo kvalitātes sistēmu un tās ietekmi uz reģistrēto produktu aizsardzību un to tirgus vērtības palielināšanu, - uzskatāmi parādīt lauksaimniecības produktu un pārtikas produktu kvalitātes sistēmu saturu un eiropeiskumu, īstenojot uz tādu produktu grupām orientētas kampaņas, kuru izcelsme var būt kā vienā, tā vairākās dalībvalstīs, - iedrošināt ražotājus un pārstrādātājus, kas vēl nav iesaistījušies Kopienas kvalitātes sistēmā, izmantot šo sistēmu, ievērojot dažādo reģistrēto produktu specifikācijas, - sekmēt pieprasījumu pēc attiecīgajiem produktiem, informējot patērētājus un izplatītājus par kvalitātes sistēmu un to logotipu esamību, nozīmi un izdevīgumu, par nosacījumiem, ar kādiem piešķir tiesības izmantot atbilstošos nosaukumus, par attiecīgajām pārbaudēm un par izsekojamības sistēmu. 3. GALVENĀS MĒRĶAUDITORIJAS - ražotāji un pārstrādātāji, un to apvienības, - izplatītāji (lielveikali, vairumtirgotāji, mazumtirdzniecības veikali, restorāni) un to apvienības, - patērētāji un to apvienības, - viedokļa noteicēji. 4. GALVENIE VĒSTĪJUMI - produktam vai produktiem ir īpašas iezīmes, kas saistītas ar ģeogrāfisko izcelsmi (ACVN/AĢIN), jo īpaši attiecībā uz faktoriem, kas attiecas uz produktu ģeogrāfisko vidi/izcelsmi un labo slavu. Priekšroka dodama uz tādu produktu grupām orientētām kampaņām, kuru izcelsme ir vienā vai vairākās dalībvalstīs, - produktam vai produktiem ir īpašas iezīmes, kas saistītas ar konkrētu tradicionālu ražošanas paņēmienu neatkarīgi no ražošanas vietas (GTĪ), - kvalitātes aspekti (nekaitīgums, uzturvērtība un garša, izsekojamība), - attiecīgo produktu dažādība, sātīgums un smarža, - piemēri, kā dažu konkrētu AĢIN, ACVN vai GTĪ produktu gadījumā ir bijis iespējams palielināt tirgus vērtību pārtikas produktiem ar īpašām iezīmēm, - sistēmas mērķi: aizsargāt reģistrētos produktus un palielināt to tirgus vērtību, jo īpaši cīnoties pret aizsargāto apzīmējumu nosaukumu piesavināšanos un pakaļdarinājumiem. 5. GALVENIE INFORMĀCIJAS KANĀLI - elektroniskie (interneta mājas lapa), - sabiedriskās attiecības ar plašsaziņas līdzekļiem (specializētie izdevumi, sieviešu žurnāli, preses izdevumi par kulināriju), - saziņa ar patērētāju apvienībām, - informācija tirdzniecības vietās, - audiovizuālie informācijas nesēji, - rakstiski dokumenti (reklāmas lapas, prospekti u.c.), - līdzdalība tirdzniecības izstādēs un skatēs, - reklāma specializētajos preses izdevumos, - attiecībā uz programmām, kuras iesniegusi viena vai vairākas dalībvalstis: informācija un apmācība par Kopienas sistēmām saistībā ar ACVN/AĢIN/GTĪ. 6. PROGRAMMAS ILGUMS 24 līdz 36 mēneši, nosakot starpposmu mērķus. 7. PAREDZAMAIS BUDŽETS 4 miljoni eiro." 2. Nodaļu "Bioloģiskā lauksaimniecība" aizstāj ar šo: "1. STĀVOKĻA APRAKSTS Bioloģiskās lauksaimniecības produktu patēriņš jo īpaši liels ir pilsētās, tomēr šo produktu tirgus daļa vēl aizvien ir maza. Patērētāju un citu interesentu informētība par bioloģiskajai lauksaimniecībai raksturīgajām iezīmēm vēl joprojām ir salīdzinoši slikta. 2. MĒRĶI - veicināt bioloģiskās lauksaimniecības produktu patēriņu, - uzlabot patērētāju, lauksaimnieku, pārstrādātāju un izplatītāju informētību par bioloģisko lauksaimniecību un tās produkciju, - plašā sabiedrībā darīt zināmus Kopienas noteikumus par bioloģiskās ražošanas metodēm, veiktajām pārbaudēm un Kopienas logotipu bioloģiskās lauksaimniecības produktiem. 3. GALVENĀS MĒRĶGRUPAS - patērētāji kopumā un konkrētas patērētāju mērķgrupas, - lauksaimnieki, pārstrādātāji un izplatītāji (lielveikali, vairumtirgotāji, produktu piegādātāji un ēdnīcas, tirdzniecības vietas), - viedokļa noteicēji. 4. GALVENIE VĒSTĪJUMI - bioloģiskās lauksaimniecības produkti ir dabīgi, piemēroti modernai ikdienas dzīvei un ir prieks tos nobaudīt. Tos iegūst, izmantojot videi draudzīgas un dzīvnieku labturības principiem atbilstošas ražošanas metodes. Uz šiem produktiem attiecina stingrus ražošanas un izsekojamības noteikumus. Šos produktus pārbauda neatkarīgas organizācijas un valsts varas iestādes, lai pārliecinātos par to atbilstību prasībām visā barošanās ķēdes garumā, - informācija par Kopienas logotipu, kuru var papildināt ar informāciju par dalībvalstīs ieviestajiem kolektīvajiem logotipiem, ja to specifikācijas atbilst stingrākiem nosacījumiem nekā tie, kas paredzēti attiecībā uz Kopienas logotipu. (Vēstījumiem jābūt pārdomātiem un pozitīviem; patērētājiem paredzētajos vēstījumos jāņem vērā atšķirīgie patēriņa ieradumi dažādās mērķauditorijās. Vārda "bioloģiskā" un tā citvalodu ekvivalentu lietojumu attiecībā uz pārtikas produktiem aizsargā ar likumu. Kopienas logotips visā Eiropas Savienībā simbolizē bioloģiskās lauksaimniecības produkciju un norāda, ka attiecīgie produkti atbilst stingriem ES ražošanas kritērijiem un ka tie ir izturējuši stingras pārbaudes.) 5. GALVENIE INFORMĀCIJAS KANĀLI - elektroniskie kanāli (piem., interneta mājas lapa) un audiovizuālie informācijas nesēji, - informatīvais tālrunis, - sabiedriskās attiecības ar plašsaziņas līdzekļiem (piem., žurnālisti, kas specializējušies šajā jomā, sieviešu žurnāli, specializētie pārtikas nozares preses izdevumi, radio un TV raidījumi, kas veltīti bioloģiskās lauksaimniecības produktiem vai kulinārijai), - saziņa ar ārstiem, dietologiem, skolotājiem un citām konkrētām mērķgrupām, - informācija un degustācijas tirdzniecības vietās, - rakstiski dokumenti (reklāmas lapas, prospekti u.c.), - reklāma specializētajos preses izdevumos. 6. PROGRAMMAS ILGUMS 12 līdz 36 mēneši, priekšroku dodot vairākgadu programmām, kurās nosaka starpposmu mērķus. 7. PAREDZAMAIS BUDŽETS 6 miljoni eiro." --------------------------------------------------